ບັນດາປະເທດ ໃນເຂດເອເຊັຽ ຕາເວັນອອກສຽງໃຕ້ ສົນທະນາ ຫາຣື ກ່ຽວກັບການສ້າງຕັ້ງ ປະຊາຄົມ ເອເຊັຽຕາເວັນອອກ
ຂ່າວສຳຄັນອື່ນໆ: ກອງທັບປາກິສຖານ ຢຶດບ້ານເກີດ ຂອງຜູ້ນຳທາລີບານໄດ້ແລ້ວ; ພວກທາລີບານ ໃນອັຟການິສຖານ ໄດ້ຂູ່ປະຊາຊົນ ບໍ່ໃຫ້ໄປປ່ອນບັດ ໃນການເລືອກຕັ້
ບັນດາປະເທດ ໃນເຂດເອເຊັຽ ຕາເວັນອອກ ສຽງໃຕ້ພວມທຳການ ປະຊຸມສຸດຍອດ ທີ່ປະເທດໄທ ໃນວັນເສົາມື້ນີ້ ກ່ຽວກັບການຮ່ວມມືຢູ່ໃນພູມີພາກ ການສົນທະນາຫາຣື ໃນການສ້າງຕັ້ງ ກຸ່ມເສຖກິດ ຢູ່ໃນຂົງເຂດແລະຮຽກຮ້ອງ ໃຫ້ມຽນມາ ແລະເກົາຫລີເໜືອ ດຳເນີນມາຕການ ຈຳນວນນຶ່ງ ເຈົ້າໜ້າທີ່ຂອງປະເທດເຫລົ່ານີ້ ພວມພິຈາຣະນາ ເບິ່ງຄວາມເປັນໄປໄດ້ ໃນການສ້າງຕັ້ງປະຊາຄົມເສຖກິດ ໃນເຂດເອເຊັຽຕາເວັນອອກ ທີ່ເອົາແບບມາຈາກ ສະຫະພາບຢູໂຣບ ພວກຜູ້ນຳ ໄດ້ມີຄວາມເຫັນ ບໍ່ລົງຮອຍກັນ ກ່ຽວກັບບົດບາດ ຂອງສະຫະຣັດຢູ່ໃນປະຊາຄົມ ດັ່ງກ່າວ ຍີ່ປຸ່ນຊຸກຍູ້ໃຫ້ ມີການຮັບເອົາ ສະຫະຣັດເຂົ້າຮ່ວມນຳ ໃນຮອບໃດຮູບນຶ່ງ ໂດຍເວົ້າວ່າ ການເປັນພັນທະມິດ ລະຫວ່າງສະຫະຣັດກັບຍີ່ປຸ່ນນັ້ນ ແມ່ນເປັນເສົາຫລັກ ໃນດ້ານການທູດ ຂອງພວກເຂົາເຈົ້າ ໃນຖແລງການທີ່ນຳອອກເຜີຍແຜ່ ໃນວັນເສົາມື້ນີ້ ພວກຜູ້ຂອງນຳ ຂອງ 10 ປະເທດ ໃນສະມາຄົມບັນດາປະຊາຊາດ ໃນເຂດເອເຊັຽ ຕາເວັນອອກສຽງໃຕ້ ຫລືອາຊ່ຽນ ຍັງໄດ້ຮຽກຮ້ອງໃຫ້ມຽນມາ ທີ່ປົກຄອງໂດຍ ຣັຖບານທະຫານ ຈັດການເລືອກຕັ້ງ ແບບເສຣີ ແລະຍຸຕິທັມໃນປີ 2010 ແລະໃຫ້ເກົາຫລີເໜືອ ປະຕິບັດຕາມ ພັນທະນາໆຊາດ ກ່ຽວກັບການປົດອາວຸດນິວເຄລັຽ ເຈົ້າໜ້າທີ່ ປາກິສຖານ ກ່າວວ່າ ທະຫານຢຶດໄດ້ ບ້ານເກີດຂອງນາຍHAKIMULLAH MEHSUD ຜູ້ນຳຂອງ ກຸ່ມທາລີບານແລ້ວ ແຫລ່ງຂ່າວ ຂອງພວກເຈົ້າໜ້າທີ່ຮັກສາຄວາມປອດພັຍ ແຈ້ງວ່າ ທະຫານ ປາກິສຖານ ໄດ້ເຂົ້າຢຶດເອົາ ເມືອງ KOTKAIໃນວັນເສົາມື້ນີ້ ຫລັງຈາກໄດ້ ສູ້ຣົບກັນຢ່າງໜັກ ເປັນເວລາຫລາຍໆມື້ ການປະຕິບັດງານ ທີ່ວ່ານີ້ ແມ່ນພາກສ່ວນນຶ່ງ ໃນແຜນການ ບຸກໂຈມຕີ ຂອງພວກທະຫານຕໍ່ພວກກະບົດ ທາລີບານ ໃນເຂດ WAZIRISTAN ໃຕ້ ນອກນັ້ນແລ້ວ ໃນເຂດພາກຕາເວັນຕົກສຽງເໜືອ ຂອງປາກິສຖານ ໃນວັນເສົາມື້ນີ້ເຈົ້າ ໜ້າທີ່ເວົ້າວ່າການໂຈມຕີ ດ້ວຍລູກສອນໄຟ ທີ່ສົງສັຍວ່າ ເປັນຂອງສະຫະຣັດ ໄດ້ເຮັດໃຫ້ມີຜູ້ເສັຽຊີວິດ 14 ຄົນ ໃນເຂດຊົນເຜ່ົາ BAJAUR ເຈົ້າໜ້າທີ່ ຣັຖບານປາກິສຖານຄົນນຶ່ງກ່າວວ່າ ການໂຈມຕີ ທີ່ວ່ານີ້ ໄດ້ແນເປົ້າໝາຍໃສ່ ເຮືອນຫລັງນຶ່ງທີ່ເຊື່ອກັນວ່າ ເປັນບ່ອນພັກຂອງ ຜູ້ບັນຊາການສຳຄັນຜູ້ນຶ່ງ ຂອງກຸ່ມທາລີບານທີ່ສາມາດ ຫລົບໜີໄປໄດ້ ມາຮອດ ວັນສຸກວານນີ້ ກອງທັບປາກິສຖານ ກ່າວວ່າຕົນໄດ້ສັງຫານ ພວກຫົວຮຸນແຮງ 142 ຄົນ ໃນການປະຕິບັດງານ ບຸກໂຈມຕີຂອງຕົນຂະນະທີ່ທາງກອງທັບ ສູນເສັຽທະຫານ ແຕ່ພຽງ 20 ຄົນ ພວກກະບົດ ທາລີບານ ໄດ້ເຕືອນບໍ່ໃຫ້ປະຊາຊົນ ຊາວອັຟການິສຖານໄປປ່ອນບັດ ໃນການເລືອກຕັ້ງ ປະທານາທິບໍດີຮອບ 2 ຊຶ່ງຈະມີຂຶ້ນ ໃນວັນທີ 7ເດືອນໜ້າ ແລະຂູ່ວ່າ ຈະເກີດຄວາມຮຸນແຮງ ກັບພວກທີ່ໄປປ່ອນບັດ ໃນຖແລງການສະບັບນຶ່ງ ທີ່ນຳອອກເຜີຍແຜ່ ໃນວັນເສົາມື້ນີ້ ພວກທາລີບານ ໄດ້ປະນາມການເລືອກຕັ້ງວ່າ ເປັນຂັ້ນຕອນ ຂອງສະຫະຣັດ ແລະໄດ້ປະກາດວ່າ ຕົນຈະດຳເນີນມາຕການ ເພື່ອຍຸຕິ ຂັ້ນຕອນດັ່ງກ່າວ ພວກທາລີບານ ກ່າວຕື່ມວ່າ ຖ້າຜູ້ໃດກໍຕາມທີ່ໄດ້ຮັບບາດເຈັບ ໃນລະຫວ່າງ ການໄປປ່ອນບັດນັ້ນ ຈະຖືວ່າ ເປັນຄວາມຜິດຂອງເຂົາເຈົ້າເອງ ທີ່ໄດ້ໄປຮ່ວມ ການໂຄສະນາຫາສຽງ ໃນການເລືອກຕັ້ງປະທານາທິບໍຮອບສອງ ລະຫວ່າງ ປະທານາທິບໍດີ HAMID KARZAI ແລະຜູ້ທ້າທາຍ ທ່ານABDUL LAH ABDULLAH ໄດ້ເລີ້ມຂຶ້ນ ໃນວັນເສົາມື້ນີ້ ການເລືອກຕັ້ງປະທານາທີບໍດີ ທີ່ມີການສໍ້ໂກງ ຄະແນນສຽງຢ່າງຮ້າຍແຮງ ໃນເດືອນສິງຫາ ຜ່ານມາພາໃຫ້ເຈົ້າໜ້າທີ່ ຈັດການເລືອກຕັ້ງ ຮອບສອງຂຶ້ນ ຄະນະກວດການິວເຄລັຽຂອງອົງການ ສະຫະປະຊາຊາດ ກຳລັງເດີນທາງ ໄປອີຣ່ານ ເພື່ອກວດເບິ່ງ ບ່ອນກັ່ນທາດຢູເຣນຽມ ທີ່ເປັນບັນຫາໂຕ້ແຍ້ງ ຂອງປະເທດດັ່ງກ່າວ ຄະນະກວດກາ ຈາກອົງການພະລັງງານ ປະຣະມະນູສາກົນ ມີກຳນົດ ທີ່ຈະເດີນທາງ ໄປເຖິງອີຣ່ານໃນວັນເສົາມື້ນີ້ ແລະໄປເບິ່ງ ໂຮງກັ່ນທາດ ຢູເຣນຽມທີ່ເມືອງ QOM ໃນມື້ອື່ນ ອີຣ່ານຫາກໍຮັບຮູ້ ເມື່ອບໍ່ດົນຜ່ານມານີ້ວ່າ ຕົນໄດ້ສ້າງ ໂຮງກັ່ນທາດ ຢູເຣນຽມ ຫົວໜ້ານິວເຄລັຽ ຂອງອີຣ່ານ ທ່ານ ALI AKBAR SALEHI ກ່າວໃນເດືອນແລ້ວນີ້ວ່າເຕຫະຣ່ານ ຈະອະນຸຍາດໃຫ້ ຄະນະກວດກາ ເຂົ້າໄປກວດເບິ່ງ ສະຖານທີ່ດັ່ງກ່າວ ເວລານີ້ ອີຣ່ານກຳລັງ ພິຈາຣະນາເບິ່ງ ການຈັດແຈງ ທີ່ໄດ້ຮັບການ ສນັບສນຸນຈາກອົງການ ສະຫະປະຊາຊາດ ທີ່ຈະໃຫ້ຣັດເຊັຽ ກັ່ນທາດຢູເຣນຽມ ໃຫ້ແກ່ອີຣ່ານເພື່ອນຳໄປໃຊ້ ກັບເຕົາແຍກນິວເຄລັຽ ສຳລັບການຄົ້ນຄວ້າ ຂໍ້ຕົກລົງຊຶ່ງໄດ້ຮັບເອົາ ໂດຍຣັດເຊັຽ ສະຫະຣັດ ແລະຝຣັ່ງ ແມ່ນແນໃສ່ ເພື່ອປ້ອງກັນບໍ່ໃຫ້ອີຣ່ານ ກັ່ນທາດຢູເຣນຽມເອງ ໃນຈຸດທີ່ອີຣ່ານ ສາມາດນຳໄປໃຊ້ເພື່ອເຮັດອາວຸດ ນິວເຄລັຽໄດ້ ທູດພິເສດຄົນນຶ່ງຂອງເກົາຫລີເໜືອ ກຳລັງຢູ່ທີ່ ນະຄອນນິວຢອກ ໃນການຢ້ຽມຢາມ ສະຫະຣັດທີ່ບໍ່ຄ່ອຍໄດ້ເຫັນກັນ ອາດຈະໄດ້ພົບປະ ແບບເຊິ່ງໜ້າ ກັບນັກເຈຣະຈາ ຂອງສະຫະຣັດຊຶ່ງພາໃຫ້ ມີຄວາມຫວັງ ກ່ຽວກັບການສ້າງ ຄວາມກ້າວໜ້າ ໃນການເຈຣະຈາປົດອາວຸດນິວເຄລັຽ ທີ່ຕົກຢູ່ໃນສະພາບ ບໍ່ໄປບໍ່ມານັ້ນ ທ່ານ RI GUNໄດ້ເດີນທາງ ມາເຖິງສະຫະຣັດ ໃນມື້ວານນີ້ ແລະມີກຳນົດ ທີ່ຈະເຂົ້າຮ່ວມ ກອງປະຊຸມອະພິປາຍ ໃນດ້ານການສຶກສາ ທີ່ນະຄອນນິວຢອກ ແລະຣັດແຄລີຟໍເນັຽ ແຕ່ໂຄສົກຄົນນຶ່ງຂອງກະຊວງ ການຕ່າງປະເທດ ສະຫະຣັດ ກ່າວຕໍ່ພວກນັກຂ່າວ ໃນມື້ວານນີ້ວ່າ ສະຫະຣັດໄດ້ພິຈາຣະນາ ທີີ່ຈະໃຫ້ມີການພົບປະ ລະຫວ່າງທ່ານ RI ແລະທູດພິເສດ ຂອງສະຫະຣັດຮັບຜິດຊອບ ກ່ຽວກັບການເຈຣະຈາ ຫລຸດກຳລັງອາວຸດ ທ່ານ SUNG KIM ໂຄສົກເວົ້າວ່າທ່ານບໍ່ມີຫຍັງ ທີ່ຈະປະກາດໃຫ້ຊາບ ແຕ່ຈະບໍ່ຍົກເວັ້ນ ໃນຄວາມເປັນໄປໄດ້ກ່ຽວກັບການ ພົບປະດັ່ງກ່າວ ທ່ານ RI ແມ່ນນັກການທູດ ໝາຍເລກ 2 ຂອງເກົາຫລີເໜືອໃນການເຈຣະຈາ ນາໆຊາດ ທີ່ແນໃສ່ເພື່ອຍຸຕິ ໂຄງການສ້າງອາວຸດນິວເຄລັຽ ຂອງພຽງຢາງ ຈີນແລະໃຕ້ຫວັນ ຕ່າງກໍໄດ້ສົ່ງເຈົ້າໜ້າທີ່ ທ່ອງທ່ຽວຂອງຕົນ ໄປປະຈຳ ຢູ່ໃນດິນແດນ ຂອງອີກຝ່າຍນຶ່ງຊຶ່ງເປັນການເຄື່ອນໄຫວ ທີ່ມີຄວາມສຳຄັນ ໃນຄວາມສັມພັນ ທີ່ກຳລັງອົບອຸ່ນຂຶ້ນລະຫວ່າງ ຄູ່ປໍຣະປັກທັງສອງ ນີ້ແມ່ນເທື່ອທຳອິດ ນັບແຕ່ໃຕ້ຫວັນ ໄດ້ແຍກອອກຈາກຈີນແຜ່ນດິນໃຫຍ່ ໃນປີ 1949 ທີ່ຣັຖບານ ຂອງທັງສອງຝ່າຍ ໄດ້ສົ່ງເຈົ້າໜ້າທີ່ຂ້າມຊ່ອງແຄບໃຕ້ຫວັນ ເພື່ອໄປປະຈຳການ ໃນດິນແດນ ຂອງອີກຝ່າຍນຶ່ງ ສຳນັກງານຂອງແຕ່ລະຝ່າຍ ຈະມີເຈົ້າໜ້າທີ່ 10 ຄົນ ແລະສຳນັກງານທີ່ວ່ານີ້ ອາດຈະເລີ້ມເປີດໃນຕົ້ນປີໜ້ານີ້ ເຈົ້າໜ້າທີ່ກ່າວວ່າ ການເຄື່ອນໄຫວທີ່ວ່ານີ້ໄດ້ມີຂຶ້ນຫລັງຈາກ ມີພວກນັກທ່ອງທ່ຽວ ຈາກຈີນແຜ່ນດິນໃຫຍ່ ເປັນຈຳນວນຫລວງຫລາຍເດີນທາງໄປຍັງໃຕ້ຫວັນ ພວກນັກທ່ອງທ່ຽວ ຈາກຈີນແຜ່ນດິນໃຫຍ່ ຫລາຍກວ່າ 5 ແສນຄົນໄດ້ເດີນທາງ ຂ້າມຊ່ອງແຄບ ໄປຍັງໃຕ້ຫວັນ ນັບແຕ່ປະທານາທິບໍດີທີ່ເປັນມິດກັບປັກກິ່ງ ຂອງໃຕ້ຫວັນ ໄດ້ເພີ້ມໂຄຕ້າ ອະນຸຍາດໃຫ້ຊາວຈີນຈາກແຜ່ນດິນໃຫຍ່ ເດີນທາງໄປຢ້ຽມຢາມ ໃຕ້ຫວັນໄດ້ 3 ພັນຄົນຕໍ່ມື້ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ